Florin Prunea îi atacă pe jucătorii de la FCU Craiova: ”Ăsta e respectul pe care îl arăți?”
UTA Arad a învins luni, pe teren propriu, scor 3-1, formaţia FCU Craiova, în etapa a opta a play-out-ul Superligii.
Florin Prunea a avut o reacție dură la adresa jucătorilor din Craiova la sfârșitul partidei.
Fostul mare portar i-a criticat în special pe Lacroix, Compagnucci și Chițu.
”A fost exact pe dos, parcă a fost un meci amical, parcă au tratat meciul ca pe un amical. O echipă atât de îngenuncheată rău mi-a fost dat să văd. Nu pot să înțeleg de ce. Îi au pe băieții aștia din zona centrală. Domnul Compagnucci, e centrare de 30 de metri și pierzi marcajul? Sunt faze simple, nu vine nimeni să strângă acolo!
Lacroix zici că are vagoane în spate când îl vezi cum aleargă. Domnul Chițu, fotbalist de la care ai pretenții, așa se joacă cu sabia deasupra capului, când joci pe viață și pe moarte. Ăsta e respectul pe care îl arăți clubului și suporterilor, să stai cu mâinile pe lângă tine și să mergi pe teren?
O echipă cu un buget de 7-8 milioane de euro, cu condiții de top, să te duci în divizia B? La un astfel de joc nu îți mai trebuie nici antrenor! E o echipă îngenuncheată, nu poate să alerge”, a spus Florin Prunea la Digi Sport.